“Na Tamata Yalovinaka ena Vakalougatataki”
E BIBI na isoro ena sokalou dina. Era dau cabora na Isireli na isoro manumanu, eda kilai tani tale ga na lotu vaKarisito ena noda “isoro ni veivakacaucautaki.” Ia eso tale na isoro e taleitaka vakalevu na Kalou. (Iper. 13:15, 16) E vu ni marau kei na veivakalougatataki na isoro qori nida wilika ena vica na ivakaraitaki qo.
E dua na dausokalou yalodina o Ana, e vinakata me dua na luvena tagane, kena leqa ni sega ni vakaluveni rawa. E yalataka vei Jiova ena masu, ke dua na luvena tagane, ena “soli koya vei Jiova ena gauna kece ni nona bula.” (1 Sam. 1:10, 11) Toso na gauna e kunekune o Ana, mani vakasucuma e dua na gonetagane, o Samuela. Ni sa kali o Samuela, e kauti koya sara o tinana ina valeniveitavaki me vaka e yalataka. O Jiova e vakalougatataki Ana ena yalo ni nona vakuai koya. E lima tale na luvena, ia o Samuela e parofita, e vakaitavi tale ga ena vola iVolatabu.—1 Sam. 2:21.
O keda na lotu vaKarisito nikua eda vakataki Ana kei Samuela nida vakayagataka noda bula meda qarava na itavi eda yalataka vua na Dauveibuli. E yalataka o Jisu nida na vakalougatataki ke da vakuai keda meda sokaloutaki Jiova.—Mari. 10:28-30.
E dua na yalewa lotu vaKarisito ena imatai ni senitiuri, o Tokasa. E kilai levu ni “dau cakacaka qai dau soli iloloma”—me veivuke kina. Ka ni rarawa ni “tauvimate mani mate sara,” e mositi ira vakalevu na lewe ni ivavakoso. Nira rogoca na tisaipeli ni tiko ena yasayasa ya o Pita, era vakamasuti koya me lako yani vakatotolo. Vakasamataka mada na levu ni nodra marau ni yaco yani o Pita qai vakabulai Tokasa. Qori na imatai ni veivakaturi me vakayacora! (Caka. 9:36-41) E sega ni guilecava na Kalou na nona vakuai koya o Tokasa. (Iper. 6:10) E maroroi ena Vosa ni Kalou na itukutuku ni nona yalovinaka meda vuli kina.
E ivakaraitaki vinaka tale ga na yapositolo o Paula ni dau solia nona gauna qai veikauaitaki. Ni volavola vei ira na tacina lotu vaKarisito e Korinica, e kaya: “O yau, au na marautaka vakalevu meu vakayagataka vei kemuni na ka kece e tu vei au.” (2 Kor. 12:15) E vakadinadinataka ni vakavumarau me dau vakuai koya ena vukudra eso tale, ia koya e bibi sara ni na vakalougatataki koya kina o Jiova, ena vakadonui koya tale ga.—Caka. 20:24, 35.
E macala ga ni marautaka o Jiova nida vakayagataka noda gauna kei na igu meda tokona na cakacaka ni nona Matanitu da qai vukei ira na tacida. Vakacava e tiko tale eso na sala eda na tokona kina na cakacaka vakavunau? Io! Me ikuri ni noda veiqaravi ena loloma, eda na rokova na Kalou ena noda cau. Qori e vakayagataki ena cakacaka vakavunau e vuravura raraba, nira tokoni kina na daukaulotu kei ira na veiqaravi lavotaki vakatabakidua. E tokona tale ga na kena vakarautaki se vakadewataki na ivola kei na vidio, veivuke ena leqa tubukoso, kei na tara Vale ni Soqoni vovou. Eda nuidei ni na “vakalougatataki” na “tamata yalovinaka.” Eda rokovi Jiova tale ga ena noda iyau.—Vkai. 3:9; 22:9.
fij_Latn fij_Latn fij_Latn fij_Latn fij_Latn fij_Latn fij_Latn